b'\n_START_ARTICLE_\nRobert Thomas (j\xc3\xa4\xc3\xa4kiekkoilija)\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Thomas on lahjakas ja johtava kahden suunnan hy\xc3\xb6kk\xc3\xa4\xc3\xa4j\xc3\xa4, jolla on my\xc3\xb6s korkea ty\xc3\xb6moraali. H\xc3\xa4n sek\xc3\xa4 laukoo hyvin ett\xc3\xa4 tekee hyvin peli\xc3\xa4. Thomas ei kuitenkaan ole kovin isokokoinen ja h\xc3\xa4nen tulisi lis\xc3\xa4t\xc3\xa4 voimaa pelatakseen ennen kaikkea sentterin\xc3\xa4 ammattilaisenakin.\n_START_SECTION_\nSeuraura\n_START_PARAGRAPH_\nThomasin kasvattajaseura on York Simcoe Express. H\xc3\xa4n voitti seurassa ik\xc3\xa4luokkansa OMHA:n mestaruuden vuosina 2012 ja 2013 sek\xc3\xa4 pronssia vuonna 2009. Thomas toimi kaudella 2013\xe2\x80\x932014 Expressin Bantam-joukkueen kapteenina ja johdatti joukkueensa OMHA:n hopeaan. H\xc3\xa4n kuului joukkueensa kapteenistoon my\xc3\xb6s kaudella 2014\xe2\x80\x932015._NEWLINE_London Knights varasi Thomasin 26. pelaajana OHL:n varaustilaisuudessa 2015. H\xc3\xa4n siirtyi joukkueeseen kaudeksi 2015\xe2\x80\x932016. Thomasin tulokaskausi liigassa toi 40 runkosarjaottelussa tehot 3+12=15 ja 15 playoff-ottelussa tehot 1+4=5. H\xc3\xa4n voitti kauden p\xc3\xa4\xc3\xa4tteeksi sek\xc3\xa4 OHL:n mestaruuden, J. Ross Robertson Cupin ett\xc3\xa4 Memorial Cupin. Kaudella 2016\xe2\x80\x932017 Thomas oli London Knightsin toiseksi paras sy\xc3\xb6tt\xc3\xa4j\xc3\xa4 ja kolmanneksi paras pistemies tehoilla 16+50=66. Pudotuspeleiss\xc3\xa4 h\xc3\xa4n oli joukkueen paras sy\xc3\xb6tt\xc3\xa4j\xc3\xa4 yhdeks\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. Thomas pelasi kauden aikana my\xc3\xb6s CHL Top Prospects Gamessa._NEWLINE_St. Louis Blues varasi Thomasin ensimm\xc3\xa4isell\xc3\xa4 kierroksella 14. pelaajana NHL:n varaustilaisuudessa 2017. Saman vuoden syyskuussa h\xc3\xa4n teki seuran kanssa kolmivuotisen tulokassopimuksen. Syksyn 2017 harjoitusleirin p\xc3\xa4\xc3\xa4tteeksi seura l\xc3\xa4hetti Thomasin takaisin London Knightsin OHL-joukkueen vahvuuteen. H\xc3\xa4net nimettiin joukkueen varakapteeniksi. Thomas johti Knightsin sis\xc3\xa4ist\xc3\xa4 maalip\xc3\xb6rssi\xc3\xa4 20 osumallaan, kunnes tammikuussa 2018 seura kauppasi h\xc3\xa4net Hamilton Bulldogsiin vaihdossa Connor McMichaeliin, kes\xc3\xa4n 2021 toisen kierroksen varausvuoroon sek\xc3\xa4 valinnaiseen toisen kierroksen varausvuoroihin kesille 2020, 2025 ja 2026 sek\xc3\xa4 kolmannen kierroksen varausvuoroon kes\xc3\xa4lle 2022. H\xc3\xa4n sijoittui koko OHL:n pudotuspelien pistep\xc3\xb6rssiss\xc3\xa4 kolmanneksi tehoilla 12+20=32 edell\xc3\xa4\xc3\xa4n vain Sault Ste. Marie Greyhoundsin Boris Katchouk ja Taylor Raddysh. Thomas voitti kauden p\xc3\xa4\xc3\xa4tteeksi liigan mestaruuden, J. Ross Robertson Cupin ja h\xc3\xa4net palkittiin pudotuspelien arvokkaimpana pelaajana Wayne Gretzky 99 Awardilla._NEWLINE_Thomas otti syksyn 2018 harjoitusleirin p\xc3\xa4\xc3\xa4tteeksi paikan St. Louis Bluesin NHL-kauden 2018\xe2\x80\x932019 avauskokoonpanosta. H\xc3\xa4n teki n\xc3\xa4in ollen NHL-debyyttins\xc3\xa4 runkosarjan avauskierroksella 4. lokakuuta 2018 Winnipeg Jetsia vastaan. Thomas sai ottelussa j\xc3\xa4\xc3\xa4aikaa 11.12 minuuttia ja h\xc3\xa4n ker\xc3\xa4si ottelusta teholukeman -2. NHL-uransa avausmaalin Thomas teki 21. marraskuuta 2018 ylivoimalla vieraissa Nashville Predatorsia vastaan.'